CELEX: 32014R0759
Language: sk
Date: 2014-07-10 00:00:00
Title: Vykonávacie nariadenie Komisie (EÚ) č. 759/2014 z  10. júla 2014 o zatriedení určitého tovaru do kombinovanej nomenklatúry

15.7.2014   
            
            
               SK
            
            
               Úradný vestník Európskej únie
            
            
               L 207/7
            
         VYKONÁVACIE NARIADENIE KOMISIE (EÚ) č. 759/2014
   z 10. júla 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov od nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. júla 2014
      
         
            Za Komisiu
         
         
            V mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Nesamohybný stroj (takzvaný „stroj na hrabanie pláže“ – beach rake machine) na čistenie plážového piesku s rozmermi približne 4 × 2,3 × 2,3 m.
                  Používa sa na preosievanie a čistenie piesku od nečistôt, ako napríklad sklo, plast, cigaretové ohorky, slamky, plechovky, kamene, morská tráva, morské riasy, malé kusy dreva.
                  Stroj vyrovnáva povrch piesku pomocou radlicového deflektora. Piesok sa potom preosieva cez stovky pružinových zubov z nehrdzavejúcej ocele. Nakoniec sa nečistoty oddeľujú od piesku a pomocou dopravníka sa premiestňujú do násypného zásobníka.
               
               
                  8479 10 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8479 a 8479 10 00.
                  Keďže stroj len triedi alebo oddeľuje odpadky od piesku a nie samotný piesok, zatriedenie do položky 8474 ako stroje a prístroje na triedenie alebo preosievanie nerastných látok je vylúčené [pozri tiež vysvetlivky k harmonizovanému systému k položke 8474, prvý odsek, bod (I)].
                  Keďže sa stroj používa na údržbu (čistenie) pláží, považuje sa za stroje a zariadenia na verejné práce, stavebníctvo alebo podobné [pozri aj vysvetlivky k harmonizovanému systému k položke 8479, skupina (II), podskupina (A), piaty odsek]. Výrobok sa preto má zatriediť pod číselný znak KN 8479 10 00 ako stroje a zariadenia na verejné práce, stavebníctvo alebo podobné.